《赠山老借馆》
宋代·程公许

三生云水僧，失脚困下吏。
每逢道人语，莫逆犹夙嗜。
况兹当龙道，共饮良有味。
宝坊寄嚣氛，一室淡如水。
蹇驴劣驰鹜，人门辄心醉。
向来箠楚尘，火急须湔洗。
净名方丈室，逼塞诸天侍。
可吝一毫端，借我容膝地。
后来支许交，清真遗世累。
团蒲与茗碗，共谈第一义。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。